CELEX: 32007D0619
Language: sk
Date: 2007-09-20 00:00:00
Title: 2007/619/ES: Rozhodnutie Komisie z  20. septembra 2007 o nezaradení 1,3-dichlórpropénu do prílohy I k smernici Rady 91/414/EHS a odobratí povolení pre prípravky na ochranu rastlín obsahujúce túto látku [oznámené pod číslom K(2007) 4281] (Text s významom pre EHP)

25.9.2007   
            
            
               SK
            
            
               Úradný vestník Európskej únie
            
            
               L 249/11
            
         
      ROZHODNUTIE KOMISIE
   
   z 20. septembra 2007
   o nezaradení 1,3-dichlórpropénu do prílohy I k smernici Rady 91/414/EHS a odobratí povolení pre prípravky na ochranu rastlín obsahujúce túto látku
   [oznámené pod číslom K(2007) 4281]
   (Text s významom pre EHP)
   (2007/619/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 8 ods. 2 štvrtý pododsek,
   keďže:
   
               (1)
            
            
               V článku 8 ods. 2 smernice 91/414/EHS sa ustanovuje, že členský štát môže počas obdobia 12 rokov nasledujúcich po oznámení tejto smernice povoliť uvedenie na trh na svojom území prípravkov na ochranu rastlín obsahujúcich účinné látky, ktoré nie sú uvedené v prílohe I k tejto smernici a ktoré sú už na trhu dva roky po dátume oznámenia tejto smernice, zatiaľ čo sa tieto látky v rámci pracovného programu postupne skúmajú.
            
         
               (2)
            
            
               V nariadeniach Komisie (ES) č. 451/2000 (2) a (ES) č. 703/2001 (3) sa stanovujú podrobné pravidlá na vykonanie druhej a tretej etapy pracovného programu podľa článku 8 ods. 2 smernice 91/414/EHS a ustanovuje sa zoznam účinných látok, ktoré sa majú posúdiť vzhľadom na ich možné zaradenie do prílohy I k smernici 91/414/EHS. Tento zoznam zahŕňa 1,3-dichlórpropén.
            
         
               (3)
            
            
               Účinky 1,3-dichlórpropénu na ľudské zdravie a životné prostredie sa posúdili v súlade s ustanoveniami nariadení (ES) č. 451/2000 a (ES) č. 703/2001 na rad použití navrhnutých oznamovateľmi. Okrem toho sa v týchto nariadeniach menujú spravodajské členské štáty, ktoré musia v súlade s článkom 8 ods. 1 nariadenia (ES) č. 451/2000 predložiť Európskemu úradu pre bezpečnosť potravín (European Food Safety Authority – EFSA) príslušné hodnotiace správy a odporúčania. Pre 1,3-dichlórpropén bolo spravodajským členským štátom Španielsko a všetky príslušné informácie boli predložené 14. januára 2004.
            
         
               (4)
            
            
               Členské štáty a EFSA preskúmali hodnotiacu správu spôsobom peer review a 12. mája 2006 ju predložili Komisii vo forme záverov EFSA z preskúmania posúdenia rizika pesticídov s účinnou látkou 1,3-dichlórpropén spôsobom peer review (4). Členské štáty a Komisia v rámci Stáleho výboru pre potravinový reťazec a zdravie zvierat preskúmali túto správu a finalizovali ju 15. mája 2007 vo forme revíznej správy Komisie o 1,3-dichlórpropéne.
            
         
               (5)
            
            
               Počas hodnotenia tejto účinnej látky sa zistili viaceré oblasti, v ktorých vznikli problémy. Išlo najmä o vypustenie veľkého množstva známych aj neznámych polychlórovaných nečistôt do prostredia, o ktorých nie sú k dispozícii žiadne informácie týkajúce sa perzistencie, toxikologických vlastností, príjmu z plodín, akumulácie, látkovej premeny a úrovne rezíduí. V dôsledku toho sa nepreukázalo, či je vystavenie spotrebiteľov účinkom tejto látky prijateľné a je tu možné riziko kontaminácie podzemných vôd pre vtáctvo, cicavce, vodné organizmy a necieľové organizmy.
            
         
               (6)
            
            
               Komisia vyzvala oznamovateľa, aby predložil svoje pripomienky k výsledkom preskúmania spôsobom peer review a aby sa vyjadril k tomu, či má v úmysle túto látku ďalej podporovať. Oznamovateľ predložil svoje pripomienky, ktoré sa dôkladne preskúmali. Napriek predloženým argumentom zostali uvedené otázky nevyriešené a na základe posúdení vyhotovených na základe informácií, ktoré boli predložené a zhodnotené počas stretnutí odborníkov EFSA, sa nepreukázalo, že za navrhovaných podmienok použitia možno očakávať, že prípravky na ochranu rastlín obsahujúce 1,3-dichlórpropén vo všeobecnosti spĺňajú požiadavky stanovené v článku 5 ods. 1 písm. a) a b) smernice 91/414/EHS.
            
         
               (7)
            
            
               1,3-dichlórpropén by sa preto nemal zaradiť do prílohy I k smernici 91/414/EHS.
            
         
               (8)
            
            
               Mali by sa prijať opatrenia na zabezpečenie odobratia udelených povolení pre prípravky na ochranu rastlín obsahujúce 1,3-dichlórpropén v rámci stanovenej lehoty a na zabezpečenie toho, že tieto povolenia sa nebudú obnovovať a že sa pre takéto výrobky nebudú udeľovať nové povolenia.
            
         
               (9)
            
            
               Akákoľvek tolerančná lehota na likvidáciu, skladovanie, uvádzanie na trh a používanie existujúcich zásob prípravkov na ochranu rastlín obsahujúcich 1,3-dichlórpropén, ktoré sú povolené v členských štátoch, by sa mala obmedziť na obdobie maximálne 12 mesiacov, aby sa využívanie týchto zásob obmedzilo maximálne na jedno ďalšie vegetačné obdobie. Tým sa zabezpečí, že prípravky na ochranu rastlín s obsahom 1,3-dichlórpropénu budú poľnohospodárom naďalej dostupné 18 mesiacov od prijatia tohto rozhodnutia.
            
         
               (10)
            
            
               1,3-dichlórpropén sa v súčasnosti používa ako náhrada metylbromidu. Vzhľadom na potenciál značného porušovania ozónovej vrstvy je metylbromid v zmysle Montrealského protokolu o látkach, ktoré porušujú ozónovú vrstvu, predmetom vyradenia a na jeho používanie sa vzťahujú prísne kvóty na zabezpečenie „kritického použitia“. Stiahnutie 1,3-dichlórpropénu preto môže viesť k novým žiadostiam o kvóty pre metylbromid. V záujme dosiahnutia cieľov Montrealského protokolu by sa lehota na odňatie povolení pre prípravky na ochranu rastlín s obsahom 1,3-dichlórpropénu mala preskúmať do 18 mesiacov s cieľom posúdiť konkrétny vplyv stiahnutia tejto látky na používanie metylbromidu.
            
         
               (11)
            
            
               V záujme zabránenia akémukoľvek nebezpečenstvu pre ľudské zdravie alebo zdravie zvierat, ako aj pre životné prostredie by členské štáty počas tejto lehoty mali prijať opatrenia na zníženie rizika.
            
         
               (12)
            
            
               Týmto rozhodnutím nie je ovplyvnené predkladanie žiadostí týkajúcich sa 1,3-dichlórpropénu v súlade s ustanoveniami článku 6 ods. 2 smernice 91/414/EHS v súvislosti s jeho možným zaradením do jej prílohy I.
            
         
               (13)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   1,3-dichlórpropén sa nezaraďuje ako účinná látka do prílohy I k smernici 91/414/EHS.
   Článok 2
   Členské štáty zabezpečia, aby:
   
               a)
            
            
               povolenia pre prípravky na ochranu rastlín obsahujúce 1,3-dichlórpropén boli odobraté do 20. marca 2008;
            
         
               b)
            
            
               odo dňa uverejnenia tohto rozhodnutia neboli udelené ani obnovené žiadne povolenia pre prípravky na ochranu rastlín obsahujúce 1,3-dichlórpropén.
            
         Článok 3
   
               a)
            
            
               Každé tolerančné obdobie udelené členskými štátmi v súlade s ustanoveniami článku 4 ods. 6 smernice 91/414/EHS uplynie najneskôr 20. marca 2009.
            
         
               b)
            
            
               Vzhľadom na všetky ďalšie informácie o látkach, ktoré porušujú ozónovú vrstvu, ktoré by mohli byť k dispozícii, sa obdobie uvedené v písmene a) preskúma a môže sa predĺžiť na ďalšie obdobie najviac 18 mesiacov. Pri preskúmaní sa zváži možný vplyv odobratia platných povolení pre prípravky na ochranu rastlín, ktoré obsahujú 1,3-dichlórpropén, na kritické použitie metylbromidu, ako sa predpokladá v Montrealskom protokole.
            
         Článok 4
   Počas tolerančného obdobia uvedeného v článku 3 členské štáty zabezpečia, aby:
   
               —
            
            
               sa vzhľadom na budúce preskúmania maximálnych hladín rezíduí Spoločenstva venovala osobitná pozornosť vystaveniu spotrebiteľov účinkom 1,3-dichlórpropénu a jeho metabolitom prostredníctvom potravín,
            
         
               —
            
            
               prípravky na ochranu rastlín, ktoré obsahujú 1,3-dichlórpropén, aplikovali len odborníci,
            
         
               —
            
            
               sa opatrenia na zníženie rizika zaviedli s cieľom zabezpečiť ochranu podzemných vôd v citlivých podmienkach a aby sa programy monitorovania iniciovali v záujme overenia potenciálnej kontaminácie podzemných vôd v citlivých zónach.
            
         Toto rozhodnutie je určené členským štátom.
   
      V Bruseli 20. septembra 2007
      
         
            Za Komisiu
         
         Markos KYPRIANOU
         
         
            člen Komisie
         
      
   
   
      (1)  Ú. v. ES L 230, 19.8.1991, s. 1. Smernica naposledy zmenená a doplnená smernicou Komisie 2007/52/ES (Ú. v. EÚ L 214, 17.8.2007, s. 3).
   
      (2)  Ú. v. ES L 55, 29.2.2000, s. 25. Nariadenie naposledy zmenené a doplnené nariadením (ES) č. 1044/2003 (Ú. v. EÚ L 151, 19.6.2003, s. 32).
   
      (3)  Ú. v. ES L 98, 7.4.2001, s. 6.
   
      (4)  Vedecká správa EFSA (2006) 72, 1–99, Záver z preskúmania posúdenia rizika pesticídov s účinnou látkou 1,3-dichlórpropén spôsobom peer review.